|  |
| --- |
|  |

# Danske Handicaporganisationers (DH) høringssvar til bekendtgørelse om pulje til tilgængelighedsforanstaltninger i eksisterende byggeri i 2020 (Tilgængelighedspuljen).

DH takker for muligheden for at komme med bemærkninger til udkast til bekendtgørelse om pulje til tilgængelighedsforanstaltninger i eksisterende byggeri i 2020 (Tilgængelighedspuljen).

Det fremgår af bekendtgørelsen, at formålet med puljen er at øge tilgængeligheden for borgere med handicap, så de får mulighed for at deltage i samfundslivet i samme omfang som andre borgere, ved at yde tilskud til tilgængelighedsforbedringer i den eksisterende bygningsmasse. Tilskuddet kan søges af både kommuner, regioner og andre offentlige institutioner samt af mikrovirksomheder. Puljen er på 28,2 mio. kr., og der gives tilskud på op til 50 % af det samlede beløb.

DH mener, at det er positivt, at der er afsat midler til en ny tilgængelighedspulje i 2020, da det kan motivere offentlige institutioner og virksomheder til at arbejde for at øge tilgængeligheden. Det vil bidrage til at give mennesker med handicap mulighed for at deltage i samfundet på lige fod med alle andre. Vi er derfor også glade for, at puljen bliver større end tidligere, ansøgerkredsen bliver udvidet og at der fremover vil blive givet tilskud på op til 50 % af det samlede beløb.

En opgørelse fra sundhed.dk, som DH har foretaget, viser, at der er store problemer med tilgængeligheden til blandt andet tandlæger, psykologer og speciallæger. Opgørelsen viser, at kun 59 procent af sundhedsklinikkerne har handicapvenlig adgang. Således er der ved fire ud af ti klinikker ikke adgang for mennesker med handicap[[1]](#footnote-1).

DH håber, at Tilgængelighedspuljen kan være med til at afhjælpe dette problem samt en lang række andre problemer med tilgængelighed, som skaber ulighed og manglende selvbestemmelse hos mennesker med handicap. Vi vil opfordre til, at der vil blive prioriteret et grundigt oplysningsarbejde i forbindelse med, at der åbnes for ansøgninger, så flest muligt får kendskab til puljen. I DH biddrager vi gerne til dette.

Med venlig hilsen

Thorkild Olesen

1. <https://handicap.dk/nyheder/fire-ud-ti-sundhedsklinikker-er-ikke-tilgaengelige> [↑](#footnote-ref-1)